Mizík, Stanislav, poslanec NR SR (2019-01-29):
Vážené kolegyne a kolegovia, na stole máme tému takzvaného Slovenského národného strediska pre ľudské práva. Reči sa hovoria a chlieb sa je. Strediská sa vytvárajú a to, čo vytvárajú, je v európskych pomeroch iba dymová clona využívaná celou mašinériou nového svetového poriadku, t. j. štátnymi orgánmi, mediálnou masážou a ďalšími súčasťami na presadzovanie toho a len a len toho správneho názoru, ktorý majstri zákulisia, presnejšie povedané veľmajstri zákulisia robia s populáciou národov Európy. Takýchto stredísk je po celej Európe zasiatych habadej. 
A výsledok? Pôvodné národy Európy sú zadupávané do prachu. Keď sa pozrieme na západ, vidíme, ako to tam dopadlo. Ľudské práva sem, ľudské práva tam a máme tam už polovičný kalifát. Ľudské práva sem, ľudské práva tam a už lietajú gumené projektily na žlté vesty. A o gumoliečbe obuškami ani nehovoriac. To sú tie takzvané Parížske princípy, ktoré sa spomínajú v dôvodovej správe? Ľudské práva pre negramotných či pologramotných migrantov, ktorí si voľný čas krátia znásilňovaním či plánovaním a uskutočňovaním svojho džihádu? A Francúz a Nemec, ty pekne pracuj, aby mali dávky, na dávky v ničnerobení. Aby som tému ľudských práv zo západoeurópskeho kontextu a takpovediac polokalifátu preniesol na územie Slovenskej republiky, pripomeniem, ako nám boli v 1989 vymasírované mozgy. Všetci si môžu pamätať, pokiaľ netrpia samocenzúrou pamäti, na reči pre niekoho neblaho, pre niekoho blaho známeho Vaška Havla: „Hurá, budú sa dodržiavať ľudské práva! Žijete v králikárňach. Reči o nezamestnanosti sú hlúposťou.“. Ale čo sa stalo? Reči sa viedli a realita bola iná. Prvou lastovičkou či vlastne drakom bola tá jeho amnestia pod zámienkou ľudských práv. Bolo prepustených tisíce zločincov, ktorí sa veľmi, ale preveľmi úspešne etablovali v podsvetí. Viď Pápayova banda či Ján Roháč, medzinárodný atentátnik a terorista, ktorý robil bombové atentáty v Maďarsku, aj na Slovensku. Tento Ján Roháč, zvaný Potkan či Čapica, bol pečený a verený vo Verejnosti proti násiliu, hlavnou to presadzovateľkou ľudských práv. No a tie Havlove králikárne sú teraz predmetom biznisu s nehnuteľnosťami a stoja desaťtisíce, či dokonca státisíce. Osobne si myslím, že základné ľudské práva sú: právo na dôstojný život, právo na zdravotnú starostlivosť, právo na vzdelanie a právo na bývanie. Fungujú tieto práva u nás? No fungujú, ale prekrútene fungujú. Právo na dôstojný život máš, ale vysťahuj sa a predaj svoj dom pod cenu, keď máš vedľa seba asociálov. Právo na zdravotnú starostlivosť máš, ale plať si ju. Právo na vzdelanie tiež máš, ale plať si ho. Plať si pôžičku, ktorú si zoberieš na štúdium. Právo na bývanie tiež máš, ale zadlž sa až do dôchodku. Celkovo by som to zhodnotil takto. Bude to ďalšia inštitúcia. Nič iné len inštitúcia. Z ruštiny poznám výraz „líščeje“, „líščij čelovék“. To je zbytočný človek. (Reakcia z pléna.) Líšnyj, pardon. Ďakujem. (Reakcia z pléna.) Tak. A táto inštitúcia bude podľa mňa presne taká istá inštitúcia, zbytočná, budú v nej pracovať zbytoční ľudia, ktorí sa budú starať o všetko možné a len v málinkato, málilinko, v malinkej miere o slušného pracujúceho človeka a rodinu. Žiarivo negatívny príklad vidím aj v úrade verejného ochrancu práv. Mám tiež temný dojem, že táto inštitúcia preberie aj agendu LGTB, migrantov, či povedzme povestnú otázku z prvej lavice, že prečo by človek nemohol byť psíkom či mačičkou a vykonávať potrebu do škatule s pieskom. Tieto moje temné obavy som si nevytiahol z rukáva. Jednoduchá dedukcia pri čítaní paragrafového znenia. V § 1 je nebezpečne veľakrát slovo nezávislé. Nuž ale v slovenských pomeroch je toto slovo zdegradované rovnako, ako je zdegradované slovo slušnosť. My veľmi dobre poznáme nezávislé denníky, ktoré sú až príliš závislé, nezávislých analytikov, ktorí sú až príliš závislí. Poznáme aj nezávislé správy, ktoré sú až príliš jednostranne závislé na jednej svetonázorovej platforme. Napríklad v § 1, po štvrté, je uvedené, že stredisko má spolupracovať s domácimi a zahraničnými inštitúciami pôsobiacimi v oblasti ľudských práv. 
A tu je to vlastne rozmenené na drobné. Poznáme tieto inštitúcie, ktoré rozvracajú poriadok trvajúci dve tisícročia. V prípade zahraničia je jasné, že sa jedná o zahraničie na západ od nás a od Čiech. Je to stratená časť Európy a tieto ľudskoprávne organizácie s plnou hubou ľudských práv veľkou mierou spôsobili chaos a začiatok apokalypsy. A s takýmito rozvracačmi a babrákmi spolupracovať? A nakoniec, čo tak len dodržiavať našu platnú ústavu a zákony? A takéto vymyslené strediská by sa vôbec nemuseli konštituovať. Ďakujem za slovo.